Predkladacia správa

Návrh zákona, ktorým sa mení  a dopĺňa zákon č. 313/2001 Z. z. o verejnej službe v znení neskorších predpisov sa predkladá v súlade s rozhodnutím vlády Slovenskej republiky z 18. decembra 2002 k Informácii o dôsledkoch Kolektívnej dohody vo verejnej službe na rok 2003, ktorým uložila ministrovi práce, sociálnych vecí a rodiny v spolupráci s podpredsedom vlády a ministrom financií, ministrom zdravotníctva a ministrom školstva predložiť na rokovanie vlády v čo najkratšom termíne návrh zosúladenia zákona č. 313/2001 Z. z. o verejnej službe v znení neskorších predpisov so zákonom o štátnom rozpočte na rok 2003 a na základe uznesenia vlády Slovenskej republiky č. 256/2003. 
V októbri 2002 bol do Národnej rady Slovenskej republiky predložený vládny návrh zákona, ktorým sa mal novelizovať zákon č. 313/2001 Z. z. Zákon mal napomôcť riešeniu problémov súvisiacich s prípravou návrhu zákona o štátnom rozpočte na rok 2003 v období, keď  sa prijali viaceré opatrenia zamerané na stabilizáciu ekonomiky. 
V zákone sa navrhovalo v roku 2003 neposkytnúť zamestnancom pri vykonávaní verejnej služby ďalší plat v rozsahu polovice funkčného platu a odloženie účinnosti uplatnenia niektorých ustanovení z 1. januára 2003 na 1. september 2003. Zákon po jeho vrátení prezidentom Slovenskej republiky do Národnej rady Slovenskej republiky na opätovné prerokovanie nebol schválený. Dôsledkom jeho neschválenia je nepriaznivý dosah na štátny rozpočet. 
V záujme čiastočného riešenia uvedeného problému  vláda Slovenskej republiky prijala 2. apríla 2003 uznesenie č. 256   k návrhu postupu finančného zabezpečenia dopadov vyplývajúcich z neschválenej novely zákona č. 313/2001 Z. z. o verejnej službe v znení neskorších predpisov, ktorým v bode B.2. uložila ministrovi práce, sociálnych vecí a rodiny opätovne pripraviť novelu zákona č. 313/2001 Z. z. o verejnej službe v znení neskorších predpisov, ktorou by sa v roku 2003 neuplatnila pre zamestnancov vo verejnej službe polovica ďalšieho platu. 
Zákon by mal nadobudnúť účinnosť 1.júla 2003. 
Návrh zákona nezakladá zvýšené nároky na štátny rozpočet a na rozpočty obcí a nebude mať dopad na zamestnanosť a na tvorbu pracovných miest. Uvedené berie na vedomie Ministerstvo financií Slovenskej republiky listom č. 7578/2003-81 z 4. apríla 2003.
Vláda uložila vypracovať návrh zákona mimo plánu legislatívnych úloh vlády Slovenskej republiky.

	Návrh zákona bol predmetom medzirezortného pripomienkového konania. Odoslaný bol spolu 37 pripomienkujúcim subjektom. K návrhu sa vyjadrilo 30 subjektov, z toho 25 nemalo pripomienky. Zásadný nesúhlas s predloženým materiálom vyslovila Konfederácia odborových zväzov Slovenskej republiky. 

	Návrh zákona bol prerokovaný v Legislatívnej rade vlády Slovenskej republiky 22. apríla 2003. Vznesená pripomienka je zapracovaná v predloženom texte.

Vyhlásenie

Ministerstva práce, sociálnych vecí a rodiny Slovenskej republiky

	Návrh zákona, ktorým sa mení a dopĺňa  zákon č. 313/2001 Z. z.  o verejnej službe v znení neskorších predpisov sa predkladá na rokovanie vlády Slovenskej republiky  so zásadným rozporom s 

1.	Konfederáciou odborových zväzov  Slovenskej republiky, ktorá čiastkové riešenia, ktorými by sa mal znižovať deficit štátneho rozpočtu na úkor zamestnancov verejnej služby a nepriznať im aspoň polovicu ďalšieho platu ani v druhom polroku 2003, na ktorý majú nárok, nepovažuje za správne a s predloženým materiálom zásadne nesúhlasí.